Perd'e Liana
(Antonio Mura – Ussassai)

Perd’e Liana nosta
I ti olia pediri
Chi olisi a ti antai

De Gennargentu a sa costa
I ti podeur biri?
Ti podeur castiai?

Perd'e Liana ses posta
innoi po sunfriri?
O innoi po allirgai

Toccas su cielu craru
In is istadis mannas
in oras serenas
Candu, de tui accraru,
Solis e nuis mannas
De terras aglienas
S'attacanta, fuendu
De ergungia tremendu

In atongiu de abbas
E nottis iscurias
T'alluinti is lampus
Su prus balenti iscaddasa
E ir malas cumpangias.
Ses timia po is ispantusu
A sonu ‘e launedda
Cala s'umbra niedda

Una manta, t'anniada
Che in fogina, in tana,
Sa niada in gennargiu
S'ierru chi anninniada,
muidendu trista, sa giana,
Tessendu in su telargiu
Cantur de custas terrosa

T'isprigasa in su Flumendosa
in beranu, de froris ingiriada
Seberada in su sartu
Cun chin'est chi ses'isposa?
Des taccus ses disigliada
E de su Gennargentu artu
Tott’istampas che ispina
Ses casteddu, ses Reina.

Ma, est beru, ca is atrus montis, a ingiriu
Sonanta, e imbidianta a tui?
Ir de Arzana, o de Seui
A papingiu, a irdilliriu!

Cali is penzamentus, nara?
Meledendu, sola, muda!
Basta ca ti ses arrenegada...
Nudda, cussu er su ettu, chenz'e cura.

E fera nd'as connottu? E cantu
Serpius e abilas e inturgiusu?
E centu e milÌa e iscusorgius,
Non tenisi arregodu, unu spantu...

Ser beccia, e ses istracca
Ma mala a appessai.
Non t’iscuriga mai?
O ser sabia, o ser macca....

Nara, a prageri
Is ehi t'anti cantau
Po obrigu, o doveri

De tui anti chistionau...
Forzisi, de Silanus, Franciscu?
Cun atri, de tui ad' improvvisau?

Che a su casu in s'aiscu
Su pastori ona sa froma
In calura o tempus friscu

Ne a Venezia ne a Roma
Nemus ona froma a sa perda tua
Mancu cuddu chi sa coma

Cun felenu e con lua
O fueddur durcis che saba
Sa coma, a conca sua
Istoddidi, o oga cima noa, laba!
Mancu cussus tenoris
Una froma ant'accabada!

E pagu puru e dottoris
Chi t'appinti meigau
Ses fort'e non ti moris.

Ir Deus, calanta, o avvianta
De s'airi o de terra, incanta
Deur de Grecia, e de ogna terra
Imboddianta sa serra
De s'Olimpu e Liana
Ca fus che una funtana
Chi cun sa perda lida
I dis terra sa vida.

Amsicora cun Iosto de seguru
Strintus a s'oru tu, cussus puru
A innanti e moviri sa gherra
E una scandula, una perra
De sa perda ar lassau
A Iosto iscominigau
D'ar nau, iscudi, ‘e parti mia
E po sa Sardigna, ca er bia.

E non ar mancu mandau imposta
Is chi s'incraranta in sa costa
Benniur de atrus logus
Istringianta a orusu
Ca candu ti biada e 'stesu
Essiri moru o cartaginesu
Ispagnolu o romanu
Tremi tremi andat sa manu.

Pagus nd'accostiada
E prus pagu puru nd'i torrada
A goa, cua is peir susu!
Ca non di podia prusu
De cuss 'agliena genti
Su sardu sufferenti
Custa pezza non loras
De custur montis, foras!

E tandu non ses feti mala
Non t'attuar gherras ma pagis puru, a pala
Animas nd'ar sarbau!
Dei sa punta a su au
Attobiau as cristianus
E istrintar beni ir manus
As ammostau su camminu
A s'erriccu e a su mischinu.

E i s'ontuessi invocadas
Ir mamas, disisperadas
Po pobidusu e figlius?
Lambrigas fainti piglius.
Fortis, in sa perda tua
E che i s'ossu ‘e s'ancua
Ti poderant' eretta
Cunzigliur bonus detta.

De su tempus de oi, eita nasa?
Ses cuntenta, o est peus?
Unfrada, de prus non podeus!
Tui a figlius tusu, basa
Cum geniu e mamma
E arrecumanda seria su giustu
De onni unu prenzat su mustu
E onnia manu siada una lama

Po truncar'accant'a trettu
Accant'e cosas irbagliada
E a sa mala parada
Asseliau siat su ettu.

Ad'a parriri in cust'ora
Ca castias cun ogu onu
Fort'e artu siat su sonu
Tottu cantus in bon'ora.